b'\n_START_ARTICLE_\nMaja Weiss\n_START_SECTION_\n\xc5\xbdivljenje\n_START_PARAGRAPH_\nSrednjo \xc5\xa1olo je kon\xc4\x8dala v Metliki, nato pa se je vpisala na Akademijo za gledali\xc5\xa1\xc4\x8de, radio, film in televizijo, kjer je diplomirala leta 1988. S \xc5\xa1tipendijo sklada Paul Nipkow se je v \xc5\xa1olskem letu 1993-94 izpopolnjevala v Berlinu. Tam se je leta 1993 poro\xc4\x8dila z nem\xc5\xa1kim re\xc5\xbeiserjem Petrom Braatzem, s katerim imata dva otroka.\n_START_SECTION_\nDelo\n_START_PARAGRAPH_\nV letih 1988-93 je bila pomo\xc4\x8dnica re\xc5\xbeije pri petih celove\xc4\x8dernih filmih. Leta 1997 je bila pobudnica, selektorica in organizatorka prvega Maratona \xc5\xbeenskega filma in videa v Sloveniji. Re\xc5\xbeirala je ve\xc4\x8d dokumentarcev ter kratkih igranih filmov, pri katerih je sodeloval tudi njen mo\xc5\xbe kot monta\xc5\xbeer._NEWLINE_Bila je prva \xc5\xbeenska, ki je v Sloveniji re\xc5\xbeirala celove\xc4\x8derni film. To je bil film z naslovom Varuh meje iz leta 2002. Med letoma 2005 in 2007 je bila predsednica Dru\xc5\xa1tva slovenskih filmskih ustvarjalcev. Od leta 2003 je \xc4\x8dlanica Evropske filmske akademije. Leta 2007 je posnela svoj drugi celove\xc4\x8derni igrani film Instalacija ljubezni.'